গত ৪ এপ্রিল গণপরিবহনের নৈরাজ্য ও বিশৃঙ্খলা ঠেকাতে রাজধানীতে সিটিং সার্ভিস বন্ধের ঘোষণা দেন ঢাকা সড়ক পরিবহন মালিক সমিতির সাধারণ সম্পাদক খন্দকার এনায়েত উল্যাহ। সে অনুযায়ী ১৬ এপ্রিল থেকে সিটিং সার্ভিস বন্ধ হওয়ার কথা থাকলেও কার্যত তা হয়নি। বরং উল্টো লোকাল বাসে সিটিং ভাড়া আদায় করেছে মালিকপক্ষ। আবার বাস রাস্তায় না নামিয়ে ইচ্ছেকৃতভাবে কৃত্রিম সংকট সৃষ্টি করে রাজধানীবাসীকে চরম দুর্ভোগে ফেলে দেয় বাস মালিকরা। বিআরটিএ-এর চেয়ারম্যান বলেছেন, সিটিং সার্ভিস বন্ধ হওয়ার পর গত কয়েকদিনে সাধারণ মানুষকে যে দুর্ভোগ পোহাতে হয়েছে, সে কারণেই ১৫ দিনের জন্য সিটিং সার্ভিস চালুর সিদ্ধান্ত নেয়া হয়েছে। বিআরটিএ-এর ঘোষণার পর সাধারণ নাগরিকেরা মনে করছেন এটা একটা নাটক। অনেকে মনে করছেন এটা একটা কারসাজি। নতুন কোন এজেন্ডা বাস্তবায়ন করার জন্যেই একটু টেস্ট করা হয়েছে। যারা চালাকি করেন তারা ভাবেন মানুষ আমার চেয়ে বোকা। অন্যকে বোকা খানিক সময়ের জন্য হয়তো বানানো যায় কিন্তু বার বার বোকা বানানো যায় না। যে দেশের ভিক্ষুক মোবাইল ফোন ব্যবহার করতে জানে সেদেশের মানুষকে বোকা বানানো এত সহজ না। পত্রিকায় প্রকাশিত খবরে জানা গেছে, রাজধানীতে চলমান জনভোগান্তির পেছনে শাসক দলের নেতাদের প্রধান ভূমিকা রয়েছে। এসব নেতারা অসংখ্য বাসের মালিক পাশাপাশি পরিবহন শ্রমিকদের নেতাও বটে। গত ১লা মার্চের পরিবহন ধর্মঘটের কথা নিশ্চয় পাঠকদের মনে থাকার কথা। একজন বাস চালকের ফাঁসির রায়ের বিরুদ্ধে ধর্মঘটের নামে সারা দেশে পরিবহন সেক্টরের অরাজকতায় ভোগান্তিতে পড়েছিল সাধারণ মানুষ। যানবাহন না পেয়ে হেঁটেই পরীক্ষাকেন্দ্রে যেতে হয়েছে হাজারো এসএসসি পরীক্ষার্থীকে। দুঃখজনক হলেও সত্য সরকারের নৌমন্ত্রী শাহজাহান খানের সরকারি বাসায় বসে পরিবহন শ্রমিক-মালিকরা ধর্মঘট করার ঘোষণা দেন। মন্ত্রীর বাসায় পরিবহন ধর্মঘটের সিদ্ধান্ত হলে সরকারের অবস্থান কোথায় তা সহজে অনুমেয়। পরিবহন ধর্মঘটের প্রথম দিন পুলিশের নিস্ক্রিয়তায় ব্যাপক ভাংচুর অরাজকতার ঘটনা ঘটে। দ্বিতীয় দিন গাবতলীতে পুলিশের সঙ্গে শ্রমিকদের সংঘর্ষে একজনের প্রাণহানি ঘটে। আদালতের রায়ের বিরুদ্ধে সরকারদলীয় মন্ত্রী পরিবহন শ্রমিকদের পক্ষে সাফাই গাইলে কোন সমস্যা হয় না। শ্রমিকদের সঙ্গে সুর মিলিয়ে মন্ত্রী বলেন, বিক্ষুব্ধ শ্রমিকরা রাজপথে কর্মসূচি দিতেই পারে। অথচ শ্রমিকদের ধ্বংসলীলার কর্মসূচি চলার সময় মন্ত্রী বলেন, ‘পরিবহন ধর্মঘটের মধ্যে জামায়াত বিএনপি ঢুকে গেছে। সব ব্যর্থতার দায় জামায়াত বিএনপির উপর চেপে দিলেই কী সুশাসন প্রতিষ্ঠিত হবে?